
[bookmark: TextBodyBegin]Az Európai Parlament,
–	tekintettel a Szíriáról szóló korábbi állásfoglalásaira,
–	tekintettel az ENSZ Biztonsági Tanácsának a szíriai helyzetről szóló, 2254 (2015) sz., 2015. december 18-i határozatára,
–	tekintettel az 1949. évi genfi egyezményekre és azok kiegészítő jegyzőkönyveire,
–	tekintettel az Európai Külügyi Szolgálat (EKSZ) szíriai helyzetről szóló nyilatkozataira,
–	tekintettel eljárási szabályzata 136. cikkének (2) és (4) bekezdésére,
A.	mivel a Szíria különböző részein kiújuló ismétlődő erőszakos cselekmények, a Bassár el-Aszad partizánjai és a Dáis erői által végrehajtott destabilizációs kísérletek –, valamint a közkézen forgó, nagy mennyiségű fegyver – széttagolt és ingatag biztonsági helyzetet teremtenek az országban, aláásva a stabil, inkluzív és szíriai vezetésű politikai átmenet esélyeit; mivel bár Irán és Oroszország kisebb befolyást gyakorol a jelenlegi helyzetre, más szereplők, például Izrael és Törökország továbbra is küzdőtérként használják Szíriát közvetett rivalizálásukhoz;
[bookmark: _Hlk221707083]B.	mivel a szíriai hatóságoknak az ország központosítására irányuló programja nincs összhangban az Északkelet-Szíriában kialakult autonómiával; mivel a szíriai hatóságok céljaikat politikai tárgyalások mellett katonai fellépések révén igyekeznek elérni; mivel az Északkelet-Szíriát érintő katonai műveletekre külső szereplők – köztük Törökország – közvetlen vagy közvetett bevonásával, támogatásával, illetve szerepvállalásuk elfogadásával került sor; mivel 2026. január 6-án a szíriai hatóságok offenzívát indítottak Aleppóban és a környező térségben, amelynek következtében 148 000 polgári személy vesztette életét és kényszerült lakóhelye elhagyására, az infrastruktúra megrongálódott és a humanitárius feltételek tovább romlottak; mivel ezt az offenzívát később kiterjesztették az északkelet-szíriai ar-Rakka, al-Haszaka és Deir ez-Zór kormányzóságokra, különösen a Kobani és az al-Kámisli körüli régióra, ami súlyos nyomás alá helyezte Északkelet-Szíriát, és ez közvetlen következményekkel jár a polgári biztonságra, a humanitárius helyzetre és a regionális stabilitásra nézve;
C.	mivel a Szíriai Demokratikus Erők (SDF) azzal vádolják a szíriai kormányerőket, hogy elfoglaltak egyes olajmezőket és a Tabka-gátat, valamint a Tisrín-gát közelében tüzérségi támadásokat hajtottak végre; mivel a kormányerők azzal vádolják az SDF-et, hogy polgári épületeket vettek célba – többek között az aleppói Hálid Fadzsr Kórházat –, és műveleteik következtében többször megszakadt a vízellátás; mivel a Dáis már eddig is jelentős pusztítást vitt véghez a régióban, mielőtt legyőzték őket;
D.	mivel a szíriai hadsereg, a hozzájuk kapcsolódó milíciák és az SDF közötti közelmúltbeli harcokban több tucat polgári személy vesztette életét; mivel ezek a harcok súlyos humanitárius következményekkel jártak az északkelet-szíriai lakosságra nézve az alapvető polgári infrastruktúra, többek között a vízügyi létesítmények, a villamosenergia-hálózatok és az egészségügyi szolgáltatások elleni ismételt támadások miatt, aminek következtében mintegy 400 000 ember maradt áram-, víz-, élelmiszer- és orvosi ellátás nélkül, ami csak a kurd többségű Kobani városban több mint 250 000 embert veszélyeztet; mivel az ENSZ Humanitárius Ügyeket Koordináló Hivatala szerint Aleppó, al-Haszaka és ar-Rakka kormányzóságban több mint 170 000 ember kényszerült lakóhelye elhagyására, többek között nagy koncentrációban al-Kámisliben és al-Málikíjában; mivel ez a tömeges lakóhelyelhagyás aránytalan terhet ró a befogadó közösségekre és a közszolgáltatásokra; mivel a lakóhelyüket elhagyni kényszerült lakosság túlnyomórészt nőkből, lányokból és fiúkból áll, akik aránytalanul ki vannak téve a biztonsági kockázatoknak;
E.	mivel a téli körülmények csak súlyosbítják a szenvedést, és azt jelentik, hogy az embereknek – különösen a gyermekeknek és más kiszolgáltatott csoportoknak – nagyobb szükségük van az időjárásálló menedékre, az élelmezési támogatásra, a biztonságos vízhez, az egészségügyi ellátáshoz és a védelmi szolgáltatásokhoz való hozzáférésre; mivel a súlyosan megrongálódott infrastruktúra, a robbanásveszély jelenléte és a folyamatos biztonsági aggályok továbbra is korlátozzák a humanitárius segítség célba juttatását; mivel a közelmúltban két humanitárius folyosót nyitottak meg, és ez megkönnyíti a humanitárius segítségnyújtás és a polgári lakosság mozgását az érintett területeken;
F.	mivel nemzetközi szervezetek dokumentáltak törvénytelen kivégzéseket, erőszakos eltüntetéseket, önkényes fogva tartást és a humanitárius hozzáférés akadályozását az összecsapások során, amelyek a nemzetközi humanitárius és emberi jogi jogszabályok súlyos megsértésének minősülhetnek; mivel mindez aránytalanul nagy mértékben érinti különösen a kurd közösséget, és azon belül a nőket, a gyermekeket és más kiszolgáltatott csoportokat; mivel a női emberijog-védők, a női közösségi vezetők és a női harcosok fokozottan ki vannak téve a fenyegetések, az emberrablás, a rossz bánásmód és a nemi alapú erőszak kockázatának; mivel azonnali, független és hatékony vizsgálatokat kell folytatni ezekkel a cselekményekkel kapcsolatban;
G.	mivel az Egyesült Államok, Franciaország és az iraki kurdisztáni autonóm régió hatóságai fontos diplomáciai szerepet játszottak a Damaszkusz és az SDF közötti párbeszéd elősegítésére és megállapodások elérésére irányuló egymást követő kísérletekben, melyek célja az eszkaláció megelőzése és Északkelet-Szíria stabilitásának megőrzése volt;
H.	mivel 2026. január 16-án as-Saraa elnök kiadta a 13. sz. rendeletet, amely szíriai állampolgárságot ad a kurd származású lakosoknak, beleértve a hontalanokat is, ami Szíria 1946-os függetlenné válása óta a kurd nemzeti jogok első hivatalos elismerése; mivel a rendelet célja az egyenlő jogok és kötelezettségek biztosítása, a kurd nyelv nemzeti nyelvként való elismerése, valamint az etnikai vagy nyelvi alapon történő megkülönböztetés és uszítás tilalma;
I.	mivel 2026. január 30-án bejelentették a szíriai hatóságok és az SDF katonai szövetség közötti megállapodást; mivel a megállapodás célja a törékeny tűzszünet stabilizálása és lépések kezdeményezése az SDF katonai és belső biztonsági erőinek az átmeneti védelmi minisztériumba és belügyminisztériumba való integrálása érdekében, beleértve a frontvonalról való kivonulást, valamint a kurd közösségek polgári és oktatási jogainak garantálását; mivel e megállapodás értelmében a korábban az SDF által ellenőrzött börtönök, valamint olaj- és gázmezők átkerülnek a szíriai kormány ellenőrzése alá;
J.	mivel a nemzetközi közösség nagyrészt kiszervezte a fogva tartott Dáis-tagok és a fogolytáborok őrzésével kapcsolatos felelősséget a kurd vezetésű hatóságokhoz, fenntartható nemzetközi keret vagy vészhelyzeti tervek létrehozása nélkül; mivel a kurd harcosok, köztük a női harcosok a Dáis elleni nemzetközi koalícióval szövetségben döntő, nemzetközileg elismert szerepet játszottak, és ezáltal közvetlenül hozzájárultak a régió, Európa és a nemzetközi közösség biztonságához; mivel Északkelet-Szíria instabilitása súlyosan aláássa a Dáis elleni küzdelmet; mivel a közelmúltbeli harcok bizonytalanságot teremtettek, lehetővé téve több száz fogva tartott Dáis-tag szökését; mivel a szökések pontos száma továbbra sem egyértelmű; mivel csak néhányukat tudták ismét elfogni; mivel a fogvatartási létesítményeket jelenleg vagy a szíriai hatóságok, vagy az SDF őrzi; mivel ez a tisztázatlan helyzet biztonsági kockázatot jelent Szíria, a régió és Európa számára; mivel a fogva tartott Dáis-tagok Irakba történő fokozatos átszállítása csupán áthelyezi a problémát, de nem nyújt reményt annak fenntartható megoldására, és Európára a harmadik országok kapacitásától és politikai akaratától való függés új formáit kényszeríti rá; mivel továbbra is vannak uniós állampolgárok a fogvatartottak között; mivel az al-Haul és ar-Raudzs táborokban élő nők és gyermekek helyzete továbbra is megoldatlan a romló biztonsági környezet és a továbbra is sürgető humanitárius szükségletek közepette; mivel az Egyesült Államok kormánya bejelentette, hogy véget kíván vetni az „Inherent Resolve” műveletnek, és ki akarja vonni Irakból és Szíriából a Dáis ellen harcoló amerikai csapatokat;
K.	mivel Északkelet-Szíriában a kurd és az arab közösségek egymás mellett élnek, és a Dáis által elkövetett atrocitások révén évek óta ki vannak téve erőszaknak, bizonytalanságnak és kényszerű lakóhelyelhagyásnak, és sérülnek alapvető jogaik; mivel a Dáis nemcsak a kurd lakosságot, hanem a jeziditákat is fenyegette, akik népirtás áldozataivá váltak; mivel a nőket ezúttal is aránytalanul érintették a különösen szégyenletes cselekmények;
L.	mivel az EU továbbra is a szíriai lakosság egyik legnagyobb humanitárius adományozója, és kész fokozatos, feltételes és visszafordítható módon támogatni a korai helyreállításra, az újjáépítésre és az államépítésre irányuló erőfeszítéseket, tiszteletben tartva ugyanakkor a nemzetközi emberi jogi normákat; mivel 2026 januárjában a Bizottság elnöke és az Európai Tanács elnöke Szíriába látogatott, és a Szírián belüli békés és inkluzív átmenetet és megbékélést támogató új politikai partnerséget, valamint 2026-ra és 2027-re mintegy 620 millió EUR összegű átfogó pénzügyi támogatási csomagot jelentett be; mivel azóta a Bizottság bejelentette, hogy az EU pénzügyi tartalékából 150 millió EUR-t mozgósít Szíria számára a következő két évre a politikai átmenet, a társadalmi-gazdasági helyreállítás, a munkahelyteremtés és a kapacitásépítés támogatására;
M.	mivel a stabilizációs és újjáépítési erőfeszítések támogatása érdekében az EU jelentős lépéseket tett a Szíriával szembeni gazdasági korlátozások enyhítése érdekében, beleértve a kulcsfontosságú gazdasági ágazatokat;
N.	mivel minden uniós fejlesztési, újjáépítési vagy stabilizációs támogatást továbbra is szigorú feltételekhez kell kötni a polgári védelem, a tűzszüneti megállapodások tiszteletben tartása, az emberi jogok és a szíriai társadalom valamennyi elemének védelme terén elért kézzelfogható és ellenőrizhető előrelépések tekintetében;
1.	határozottan elítéli a polgári lakosság elleni valamennyi erőszakos cselekményt, beleértve a bírósági eljárás nélküli kivégzéseket, az erőszakos eltüntetéseket, az önkényes fogva tartást, a lakóhely elhagyására kényszerítést és a polgári infrastruktúra rongálását; hangsúlyozza, hogy az ilyen cselekmények a nemzetközi humanitárius jog súlyos megsértésének és bizonyos körülmények között háborús bűncselekményeknek minősülhetnek; aggodalmát fejezi ki az ENSZ, a nemzetközi nem kormányzati szervezetek és a humanitárius szervezetek azon hiteles jelentései miatt, amelyek az elmúlt hetekben különösen a kurd lakossággal szemben elkövetett emberi jogi jogsértésekről számolnak be, beleértve számos esetben férfi és női holttestek meggyalázását, a temetőkben elkövetett vandalizmust és az irányítatlan lőszerek polgári területeken történő bevetéséről szóló beszámolókat; felszólít a kormányzati erők és a milíciák által a jelentések szerint a polgári lakosság ellen elkövetett bűncselekmények gyors kivizsgálására; felhívja a szíriai hatóságokat, hogy biztosítsanak teljes körű és átlátható hozzáférést valamennyi érintett ENSZ-szerv számára, beleértve az ENSZ Szíriai Arab Köztársasággal foglalkozó független nemzetközi vizsgálóbizottságát is;
2.	mély aggodalmát fejezi ki a romló humanitárius helyzet miatt Északkelet-Szíriában, a túlnyomórészt kurd városi területeken, többek között Kobaniban, Manbidzsban és al-Kámisliben, ahol az alapvető szolgáltatások rendszeresen szünetelnek, a polgári infrastruktúrában károk keletkeztek, és ahonnan a lakosság tömegesen elvándorol az élelmiszer-ellátás bizonytalansága és az egészségügyi ellátáshoz és a vízhez való korlátozott hozzáférés és a rossz köztisztasági állapotok miatt; felhívja a figyelmet az ostrom alatt álló Kobaniban kialakult helyzetre, ahol a polgári lakosság szenved; követeli, hogy nyissanak állandó és biztonságos humanitárius folyosókat Északkelet-Szíria valamennyi ostrom alatt álló és érintett területe számára, beleértve Kobanit is; követeli, hogy a nemzetközi civil társadalmi szervezetek számára biztosítsanak megkülönböztetés nélküli bejutást a rászoruló területekre; felhívja az EU-t és tagállamait, hogy Szíria-szerte növeljék az érintett régióknak, valamint a nőknek és lányoknak nyújtott humanitárius segítségnyújtást és pszichoszociális támogatást, valamint a női emberijog-védők és a nők által vezetett civil társadalmi szervezetek védelmét;
3.	üdvözli az SDF és a szíriai átmeneti kormány között a közelmúltban létrejött megállapodást; megerősíti, hogy továbbra is eltökélten támogatja a tűzszünetet és a kurdok polgári és oktatási jogainak elismerését; felszólítja az összes felet, hogy tartózkodjanak minden olyan fellépéstől, amely az erőszak újbóli eszkalálódásához vezethet, tartsák tiszteletben a meglévő tűzszüneti megállapodásokat, és támogassák a tűzszüneti kötelezettségvállalások nyomon követésére és fenntartására irányuló mechanizmusokat;
4.	felszólítja az összes regionális szereplőt, köztük Törökországot is, hogy tartózkodjanak minden olyan katonai fellépéstől vagy fegyveres csoportok támogatásától, amely alááshatja a tűzszünetet, a polgári védelmet és az inkluzív rendezés kilátásait; elítéli Törökország folyamatos katonai beavatkozását és agresszióját Északkelet-Szíriában, beleértve a két ország közötti határ mentén a kurd többségű városokban és tartományokban a polgári lakosság és a polgári infrastruktúra elleni halálos támadásokat; sürgeti a török kormányt, hogy haladéktalanul hagyjon fel katonai szerepvállalásával Északkelet-Szíriában, és tegye lehetővé a szíriai átmeneti kormány és az SDF közötti békés megoldásra irányuló tárgyalásokat; felhívja a Bizottságot, az EKSZ-t és a tagállamokat, hogy foglalkozzanak Törökország szíriai szerepvállalásával a török kormánnyal folytatott kétoldalú eszmecserék során; hangsúlyozza, hogy minden biztonsági intézkedésnek meg kell felelnie a nemzetközi jognak és tiszteletben kell tartania Szíria területi integritását, továbbá nem vezethet kényszerű lakóhelyelhagyáshoz vagy demográfiai manipulációhoz;
5.	megismétli, hogy Északkelet-Szíria stabilitása kulcsfontosságú az átfogó, inkluzív és igazságos szíriai politikai átmenet sikeréhez; felhívja a szíriai hatóságokat, hogy biztosítsák Szíria etnikai és vallási közösségei, köztük az arabok, a kurdok, a szunniták, a síiták, az alaviták, a keresztények, a drúzok és a jeziditák védelmét és alapvető jogait; kitart amellett, hogy Szíria etnikai és vallási sokszínűségének védelme elengedhetetlen a polgári béke megőrzéséhez és egy minden polgárának otthont nyújtó, stabil Szíria biztosításához, beleértve a kurd közösség teljes körű elismerését, valamint politikai részvételének és egyenlő jogainak biztosítását; felszólítja a szíriai átmeneti kormányt, hogy rögzítse ezeket a jogokat a szíriai alkotmányban, ugyanakkor tartsa tiszteletben Szíria területi integritásának alapelvét;
6.	elítéli, hogy a nemzetközi közösség nagyrészt a kurd vezetésű hatóságokra ruházta a fogva tartott Dáis-tagok és a fogolytáborok őrzésével kapcsolatos felelősséget, megfelelő politikai, pénzügyi és biztonsági garanciák vagy vészhelyzeti tervek biztosítása nélkül; figyelmeztet, hogy ha nem tisztázódik a fogdák és fogolytáborok irányításához fűződő jövőbeli adminisztratív felelősség kérdése, az negatív biztonsági kilátásokat eredményezhet;
7.	súlyos aggodalmának ad hangot különösen az északkelet-szíriai fogvatartási létesítményekből és fogolytáborokból megszökött nagy számú Dáis-harcos és szövetségeseik jelentette veszély miatt; figyelmeztet arra, hogy a fogva tartott Dáis-tagok problémájának Irakba való fokozatos áthelyezése azzal a veszéllyel jár, hogy a bizonytalanság és a harmadik országok kapacitásától és politikai akaratától való függés új formái alakulnak ki; hangsúlyozza továbbá, hogy a Dáishoz tartozó felnőtt harcosok és gyanúsított személyek Szírián belüli vagy harmadik országokba – többek között Irakba és Törökországba – történő átadása vagy kiadása – ideértve a határokon átnyúló átszállításukat is – továbbra is hatékony őrizeti, nyomonkövetési és információmegosztási megállapodások hatálya alá kell, hogy tartozzon, a szökés vagy az ellenőrizetlen mozgás megelőzése érdekében, és hogy az elszámoltathatóságot a bizonyítékok megőrzése és büntetőeljárások révén kell biztosítani, a nemzetközi normákkal összhangban és a tisztességes eljárás garanciái mellett; figyelmeztet arra, hogy a hatékony biztosítékok és bírósági nyomon követés nélküli átszállítások és hazatelepítések biztonsági kockázatot jelentenének Szíria, a tágabb régió és Európa számára; felhívja a nemzetközi koalíciót, beleértve az Egyesült Államokat is, hogy haladéktalanul tegyen meg minden szükséges intézkedést e biztonsági kockázat csökkentése érdekében, és felhívja az EU-t, hogy ehhez biztosítsa a szükséges támogatást;
8.	hangsúlyozza, hogy a fogva tartott Dáis-tagok között továbbra is vannak uniós állampolgárok, ami a tagállamok közvetlen felelősségi körébe tartozik, és hogy e probléma kezelésének elmulasztása aláássa mind a regionális, mind az európai biztonságot;
9.	tudomást vesz a Dáis elleni nemzetközi koalíció rijádi nemzetközi konferenciájáról, amely összehozza az érintett nemzetközi és regionális szereplőket az északkelet-szíriai biztonsági helyzet kezelése érdekében; sajnálatát fejezi ki az Egyesült Államok kormányának azon bejelentése miatt, hogy leállítja az Inherent Resolve műveletet, és kivonja az amerikai csapatokat Szíriából és Irakból; felhívja az EU-t, tagállamait és a hasonlóan gondolkodó országokat, hogy fokozzák erőfeszítéseiket a Dáis újbóli felbukkanása ellen, amely Szíria, a régió és Európa biztonságát fenyegetné; üdvözli a szíriai kormány megújított elkötelezettségét a terrorizmus elleni küzdelem iránt a Dáis elleni nemzetközi koalíció keretében, és sürgeti a hatóságokat, hogy törekedjenek szoros katonai és hírszerzési koordinációra és együttműködésre a nemzetközi partnerekkel; sürgeti a tagállamokat, hogy fokozzák a Dáis szíriai és tágabb levantei tevékenységeivel kapcsolatos hírszerzési információk gyűjtését, és támogassák a szíriai hatóságokat a meglévő hálózatok felszámolására és a harcosok újracsoportosulásának megakadályozására irányuló erőfeszítéseikben; felhívja az EU-t és tagállamait, hogy tegyenek konkrét lépéseket a fogva tartott Dáis-tagok és a fogolytáborok hosszú távú irányításának biztosítása érdekében;
10.	megismétli a tagállamokhoz intézett azon felhívását, hogy az al-Haul és ar-Raudzs menekülttáborokból szállítsák haza valamennyi állampolgárukat, különösen a gyermekeket, és a felnőtteket tisztességes eljárások keretében állítsák bíróság elé; hangsúlyozza, hogy a megbízható kockázatértékelés és a visszailleszkedési támogatás minden hazatelepítési folyamat fontos eleme; felhívja a szíriai kormányt, hogy tegyen meg minden tőle telhetőt a táborok hatékony és eredményes ellenőrzésének biztosítása érdekében, és tartózkodjon minden olyan fellépéstől, amely felbátoríthatja a Dáis megmaradt harcosait; hangsúlyozza, hogy a nők számára fokozott védelmet kell biztosítani, beleértve a humanitárius segítséghez való biztonságos hozzáférést és a nemi szempontokra érzékeny szolgáltatásokat;
11.	emlékeztet arra, hogy a kurd erők döntően hozzájárulnak a Dáis elleni küzdelemhez, ideértve a női harcosok szerepét is, és elismerését fejezi ki a nemzetközi koalícióval való kiváló együttműködésükért a Dáis által elkövetett terror, valamint az Európát, annak népét és fővárosait fenyegető veszély elleni uniós küzdelemben; emlékeztet azon számtalan kurd nő bátorságára és elszántságára, akik bátran irányították a Dáis elleni küzdelmet, és kénytelenek voltak a Dáis által elkövetett elképzelhetetlen kegyetlenségeket elszenvedni; felhívja a szíriai hatóságokat, hogy vizsgálják ki a Dáis által különösen a jezidita közösség ellen elkövetett kegyetlen bűncselekményeket; hangsúlyozza, hogy Szíriában a tartós stabilitáshoz nélkülözhetetlen a kurd közösség áldozatainak, jogos biztonsági aggályainak és politikai képviseletének elismerése, ideértve a nők jogainak védelmét és a nők közéletben való érdemi részvételét;
12.	sürgeti a szíriai hatóságokat, hogy fokozzák erőfeszítéseiket annak érdekében, hogy a szíriai társadalom valamennyi rétegét bevonják a döntéshozatalba;
13.	felhívja az EKSZ-t és a tagállamokat, hogy fokozzák a Szíriában és északkeleti régiójában a dezeszkalációra, a polgári védelemre és a bizalomépítésre irányuló diplomáciai erőfeszítéseket;
[bookmark: _Hlk221707685]14.	emlékeztet az EU-nak a szíriai lakosság egyik legnagyobb humanitárius adományozójaként betöltött szerepére; üdvözli a Bizottság 2026-ra és 2027-re vonatkozó, mintegy 620 millió EUR összegű pénzügyi támogatási csomagját, és felhívja az EU-t és tagállamait, hogy tartsák fenn a humanitárius segítségnyújtást és a korai helyreállítási támogatást Északkelet-Szíriában, különös tekintettel a polgári védelemre, a helyi közösségek rezilienciájára, valamint a szíriai civil társadalom, a független emberi jogi szervezetek és a helyi békeépítési kezdeményezések támogatására; hangsúlyozza a kiszámítható, többéves humanitárius finanszírozás fontosságát Szíria számára az életmentő segítségnyújtás folytonosságának biztosítása és a korai helyreállítási tevékenységek lehetővé tétele érdekében; hangsúlyozza a humanitárius segítségnyújtás, a fejlesztés és a béke közötti kapcsolaton alapuló megközelítés alkalmazásának fontosságát Szíriában; megerősíti, hogy az uniós támogatás és a szankciók felfüggesztése feltételes és visszafordítható;
15.	felhívja a Bizottságot, hogy fogadjon el önálló stratégiát Szíriára vonatkozóan, és biztosítsa a szíriai civil társadalommal és a diaszpóraközösségekkel folytatott érdemi konzultációt;
16.	hangsúlyozza, hogy a szíriai hatóságokkal való együttműködésnek továbbra is a polgári védelem terén elért kézzelfogható és ellenőrizhető előrelépéstől, valamint a tűzszüneti megállapodások, az emberi jogok és a kisebbségi jogok tiszteletben tartásától kell függenie;
17.	utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bizottság alelnökének/az Unió külügyi és biztonságpolitikai főképviselőjének, az Egyesült Nemzetek Szervezetének, valamint az érintett szíriai és regionális szereplőknek, és kéri ezen állásfoglalás arab és kurd nyelvre történő lefordítását.

